登樂遊原春望書懷
作者：張九齡
朝代：唐

paragraphs: 城隅有樂遊，表裏見皇州。
策馬既長遠，雲山亦悠悠。
萬壑清光滿，千門喜氣浮。
花間直城路，草際曲江流。
憑眺茲爲美，離居方獨愁。
已驚玄髮換，空度綠荑柔。
奮翼籠中鳥，歸心海上鷗。
既傷日月逝，且欲桑榆收。
豹變焉能及，鶯鳴非可求。
願言從所好，初服返林丘。